b"\n_START_ARTICLE_\nBaronia de Molins de Rei\n_START_PARAGRAPH_\nla baronia de Molins de Rei fou una jurisdicci\xc3\xb3 senyorial concedida, el 1430, per Alfons el Magn\xc3\xa0nim a Galceran de Requesens i de Santacoloma sobre la vila hom\xc3\xb2nima._NEWLINE_La seva jurisdicci\xc3\xb3 inclo\xc3\xafa, a m\xc3\xa9s de Molins de Rei, les parr\xc3\xb2quies de Santa Creu d'Olorda i Santa Maria de Vallvidrera. La proximitat geogr\xc3\xa0fica d'aquests senyorius amb els territoris de la Baronia de Martorell (despr\xc3\xa9s, marquesat de Martorell), fa que sovint es parli de tots dos com d'una sola baronia, pertanyent al llinatge Requesens i que amb el temps recauria successivament a la casa dels Z\xc3\xba\xc3\xb1iga, als Fajardo, marquesos de Los V\xc3\xa9lez, a la casa de Villafranca del Bierzo i la casa de Medina-Sidonia._NEWLINE_Abans de constituir la baronia Molins de Rei era una Vila reial reconeguda pel mateix rei Alfons en privilegi concedit l'1 d'abril de 1419 a petici\xc3\xb3 de la Universitat i singulars persones de Molins de Rei els quals havien contribu\xc3\xaft a les arques reials amb 54.000 sous._NEWLINE_Onze anys m\xc3\xa9s tard, el 28 de juny de 1430, i sense consultar als ve\xc3\xafns de la vila, Alfons V concedeix la vila a Galceran de Requesens junt amb Santa creu d'Olorda i Santa Maria de Vallvidrera constituint aix\xc3\xad la Baronia._NEWLINE_Aquest fet fou protestat pels ve\xc3\xafns de Molins de Rei inicialment. Amb tot s'arrib\xc3\xa0 a un acord entre els ve\xc3\xafns de Molins i Galceran segons el qual la vila acceptava Galceran com a senyor a canvi que aquest els eximis del pagament certs drets feudals. Dit acord fou ratificat pel rei el 27 de juny de 1430 a Tarassona.(Franco Silva:1980)"